b"\n_START_ARTICLE_\nSalvi Huix i Miralpeix\n_START_SECTION_\nBiografia\n_START_PARAGRAPH_\nVa n\xc3\xa9ixer a la casa pairal dels Huix, ja documentada el s. XI. Als 12 anys ingress\xc3\xa0 al seminari de Vic, i el 19 de setembre de 1903 hi fou ordenat sacerdot pel bisbe Josep Torras i Bages. Exerc\xc3\xad com a vicari de les parr\xc3\xb2quies del Coll i de Sant Vicen\xc3\xa7 de Castellet._NEWLINE_El 1907 ingress\xc3\xa0 a la Congregaci\xc3\xb3 de l'Oratori de Sant Felip Neri i poc despr\xc3\xa9s fou nomenat professor d'Asc\xc3\xa8tica i M\xc3\xadstica al seminari de la seva ciutat. Dirig\xc3\xad la Congregaci\xc3\xb3 Mariana del bisbat de Vic i el 1921 endeg\xc3\xa0 l'Assemblea de Congregacions Marianes de Catalunya, a Barcelona. El 1923 va organitzar les festes de la coronaci\xc3\xb3 can\xc3\xb2nica de la Mare de D\xc3\xa9u de la Gleva, que presid\xc3\xad el futur cardenal Federico Tedeschini, aleshores nunci de la Santa Seu a Espanya._NEWLINE_El 15 d'abril de 1928, a Vic i de mans de monsenyor Tedeschini, fou consagrat bisbe titular de Selymbra i nomenat administrador apost\xc3\xb2lic del bisbat d'Eivissa. El 28 de gener de 1935 el papa Pius XI el trasllad\xc3\xa0 al bisbat de Lleida, di\xc3\xb2cesi de la qual prengu\xc3\xa9 possessi\xc3\xb3 el 5 de maig seg\xc3\xbcent._NEWLINE_Quan esclat\xc3\xa0 la Guerra Civil el juliol de 1936, es refugi\xc3\xa0 a casa d'uns amics dins la mateixa ciutat i uns dies despr\xc3\xa9s a una masia del Segri\xc3\xa0, per\xc3\xb2 quan sab\xc3\xa9 que molts sacerdots i seglars cat\xc3\xb2lics eren sistem\xc3\xa0ticament detinguts, es lliur\xc3\xa0 volunt\xc3\xa0riament a les autoritats revolucion\xc3\xa0ries. El reclogueren a la pres\xc3\xb3 de Lleida, de la qual sort\xc3\xad amb una vintena de presoners pol\xc3\xadtics en una operaci\xc3\xb3 de salvament in extremis que havia organitzat la Generalitat. Tanmateix, el vehicle que els condu\xc3\xafa cap a Barcelona va ser interceptat per un escamot incontrolat. El bisbe Huix fou dut al cementiri de Lleida i all\xc3\xad afusellat immediatament juntament amb vint persones m\xc3\xa9s.\n_START_SECTION_\nVeneraci\xc3\xb3\n_START_PARAGRAPH_\nEl seu proc\xc3\xa9s de beatificaci\xc3\xb3 es valid\xc3\xa0 el 1995, presentant-se com a causa de martiri. La Congregaci\xc3\xb3 per a les Causes dels Sants de l'Esgl\xc3\xa9sia Cat\xc3\xb2lica promulg\xc3\xa0 el decret de martiri el 27 de juny de 2011, que el declarava m\xc3\xa0rtir i venerable. \xc3\x89s un dels m\xc3\xa0rtirs de la Beatificaci\xc3\xb3 de Tarragona."